АМЬТНЫ ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ҮР НӨЛӨӨНИЙ ҮНЭЛГЭЭ


НЭГ.ЕРӨНХИЙ ЗҮЙЛ

Монгол Улс 1993 онд нэгдэн орсон Зэрлэг амьтан ба ургамлын аймгийн ховордсон зүйлийг олон улсын хэмжээнд худалдаалах тухай (CITES) конвенцийн хавсралтад II-д идлэг шонхор орсон байгаа нь одоогоор бүрмөсөн устах аюулд ороогүй ч, хэрэв тэдний худалдааг олон улсын хэмжээнд хатуу хянахгүй бол устах аюул руу шилжих эрсдэлтэй гэдгийг нотлож байна. Түүнчлэн шувуу хамгаалах чиглэлээр дагнасан Олон улсын байгууллагууд болох “BirdLife International” болон Монгол Улсын Шувууны “Улаан данс”-нд идлэг шонхорыг “эмзэг” буюу устаж болзошгүй ангилалд оруулсан байна.  
 
Дэлхийн зэрлэг байгалийн сангаас Лондонд төвтэй Амьтны хүрээлэнтэй хамтран гаргасан Олон улсын эрдэмтэн судлаачдын илтгэл, тайланд “Зэрлэг ан амьтад /хөхтэн, жигүүртэн, шувуу, загас, нялцгай биетэн, хэвлээр явагч/-ын тоо толгой 1970-аад оны үеийхээс 60  орчим хувиар багассан”  гэж дурдсан байдаг. Мөн 2017 оны есдүгээр сарын 14-нд Киргиз улсад болсон Олон улсын шувуулахуйн холбоо болон Идлэг шонхорын хуралд оролцсон олон улсын эрдэмтэн судлаачид “Сүүлийн хоёр  жилд идлэг шонхорын тоо толгой 40 орчим хувиар буурсан”  гэж мэдэгдсэн нь анхаарал татаж байна. 

Манай улсаас соёлын зориулалтаар Засгийн газрын тогтоолоор зөвшөөрөлтэй, зөвшөөрөлгүй шонхор барьж байгаа этгээдүүд голдуу хамгийн том биетэй, ангуучлах чадвар өндөртэй, залуу эм шонхруудыг шилж барьдаг нь байгальд үлдэж буй популяцийн хүйсийн тэнцвэрт байдлыг алдагдуулж, үржлийн чанартай эрүүл генофондыг үгүй буюу шилдэг генийг устгадаг сөрөг нөлөөтэй.

Хүчин төгөлдөр мөрдөгдөж буй Амьтны тухай хуульд Идлэг шонхор шувууны статусыг нарийвчлан заагаагүй, Засгийн газрын ховор амьтны жагсаалтад оруулаагүй зэрэг нь хууль зүйн хувьд гажуудал үүсгэж байгаа тул Үндэсний бахархалт шувуу болох Идлэг шонхорыг хамгаалах асуудлыг хуулиар тодорхой заан шийдвэрлэх нь зүйтэй гэж үзэн Улсын Их Хурлын гишүүн О.Алтангэрэл Амьтны тухай хуульд нэмэлт, өөрчлөлт оруулах тухай хуулийн төслийг боловсруулсан байна. 

Хуулийн төслийн үр нөлөөний үнэлгээг Амьтны тухай хуульд нэмэлт, өөрчлөлт оруулах тухай хуулийн төсөлд /цаашид “Хуулийн төсөл” гэх/ бүхэлд нь Хууль тогтоомжийн тухай хуулийн 17 дугаар зүйл болон Засгийн газрын 2016 оны 59 дүгээр тогтоолын 3 дугаар хавсралтаар баталсан “Хуулийн төслийн үр нөлөө тооцох аргачлал”-д заасны дагуу хуулийн төслийн заалтуудын харилцан уялдаа, практикт хэрэгжих боломж, үр нөлөөг тооцох, давхардал, хийдэл, зөрчлийг арилгах, сайжруулахад зөвлөмж өгөх зорилгоор хийлээ.

Хуулийн төслийн үр нөлөөг үнэлэх ажиллагааг дараах үе шаттайгаар хийлээ. Үүнд:
1. Хуулийн төслийн үр нөлөөг үнэлэх шалгуур үзүүлэлтийг сонгох;
1. Хуулийн төслөөс үр нөлөө тооцох хэсгээ тогтоох;
1. Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох;
1. Үр дүнг үнэлэх, зөвлөмж өгөх.     

ХОЁР. ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудлыг харгалзан аргачлалд дурдсан 6 шалгуур үзүүлэлтээс дараах  3 шалгуур үзүүлэлтийг сонголоо:
1. зорилгод хүрэх байдал; 			
1. ойлгомжтой байдал;
1. харилцан уялдаа зэрэг болно.

“Зорилгод хүрэх байдал” гэсэн шалгуур үзүүлэлтийн хүрээнд хуулийн төслийн зорилго нь үзэл баримтлалд тусгасан хуулийн төслийг боловсруулах болсон үндэслэл, шаардлагад нийцэж буй байдал, хуулийн төсөлд тусгагдсан зохицуулалтууд нь хуулийн төслийн зорилгод хүрэх боломжтой эсэхийг үнэллээ. Энэхүү үнэлгээг хийхдээ хуулийн төслийн үзэл баримтлалтай танилцаж, хуулийн төсөл боловсруулах болсон үндэслэл, шаардлага, хуулийн төслийн зорилго болон зорилгод хүрэхэд чиглэгдсэн, мөн түүнийг тодорхой илэрхийлж чадахуйц арга хэмжээ, зохицуулалтыг сонгож авсан болно. 

“Ойлгомжтой байдал” гэсэн шалгуур үзүүлэлтийн хүрээнд хуулийн төсөл нь боловсруулалтын хувьд Хууль тогтоомжийн тухай хуулийн 29, 30 дугаар зүйл болон Хууль тогтоомжийн төсөл боловсруулах аргачлалд заасан шаардлагыг хангасан эсэхийг, түүнчлэн хэрэглэх, хэрэгжүүлэх этгээдүүд хуулийг ойлгож хэрэглэх, хэрэгжүүлэх боломжтой байдлаар боловсруулагдсан эсэхийг шалгахын тулд хуулийн төслийг бүхэлд нь сонгон авлаа. 

“Харилцан уялдаа” шалгуур үзүүлэлтийн хүрээнд хуулийн төслийг бүхэлд нь Үндсэн хууль холбогдох бусад хуульд нийцсэн эсэхийг аргачлалд заасан асуултад хариулах байдлаар үнэлгээг хийхээр тооцов.

	ГУРАВ.УРЬДЧИЛАН СОНГОСОН ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ХУУЛИЙН ТӨСЛИЙН ҮР НӨЛӨӨГ ҮНЭЛСЭН БАЙДАЛ 

	Сонгосон шалгуур үзүүлэлтийн дагуу үр нөлөөг үнэлэхэд хамруулах хэсэг, түүнийг шалгах хэрэгслийг хүснэгтийн дагуу тогтоолоо. Үүнд:

	№
	Шалгуур үзүүлэлт
	Үр нөлөөг үнэлэх хэсэг
	Тохирох шалгах хэрэгсэл

	
1
	
Зорилгод хүрэх байдал 
	Хуулийн төслийг бүхэлд нь 
	Хуулийн төслийн үзэл баримтлалд дэвшүүлсэн зорилтыг хангах эсэхэд дүн шинжилгээ хийх.

	
2
	
Ойлгомжтой байдал
	Хуулийн төслийг бүхэлд нь 
	Хууль тогтоомжийн тухай хуулийн 29, 30 дугаар зүйл, Хууль тогтоомжийн төсөл боловсруулах аргачлалд заасан шаардлагыг хангасан эсэхийг шалгах.

	3
	Харилцан уялдаа 
	Хуулийн төслийг бүхэлд нь 

	Хуулийн төслийн уялдаа холбоог Хууль тогтоомжийн тухай хууль болон аргачлалд заасан асуулгуудаар шалгах


Дээрх урьдчилан сонгосон шалгуур үзүүлэлтэд тохирсон шалгуур үзүүлэлтийн дагуу хуулийн төслийн үр нөлөөг дараах байдлаар үнэллээ.

3.1. “Зорилгод хүрэх байдал” шалгуур үзүүлэлтээр үнэлсэн байдал:
“Зорилгод хүрэх байдал” гэсэн шалгуур үзүүлэлтийн хүрээнд Амьтны тухай хуульд нэмэлт, өөрчлөлт оруулах тухай хуулийн төслийн үзэл баримтлалд тусгасан хуулийн төсөл боловсруулах болсон үндэслэл, хэрэгцээ шаардлагад тухайн хуулийн төслийн зохицуулалтууд нь нийцэж байгаа эсэхэд дүн шинжилгээ хийхийг зорьсон.

Хуулийн төслийн үзэл баримтлалын агуулгаас үзвэл, уг хуулийн төсөлд нэмэлт, өөрчлөлт оруулах хэрэгцээ, шаардлагыг “Идлэг шонхор шувуу нь Зэрлэг амьтан ба ургамлын аймгийн ховордсон зүйлийг Олон Улсын хэмжээнд худалдаалах тухай конвенц CITES-ийн II хавсралт[footnoteRef:1], Зэрлэг амьтдын нүүдэллэдэг зүйлүүдийг хамгаалах Боннын конвенцид[footnoteRef:2] 1998 оны хавсралтад устаж болзошгүй ангилалд тус тус орсон. Дэлхийн Байгаль Хамгаалах Холбооны улаан дансны жагсаалтад “Устаж болзошгүй (EN)” ангилалд бүртгэгдсэн (IUCN Redlist, 2021) шувууны төрөл зүйл юм. Манай улсад 1970-аад онд 20,000 гаруй толгой идлэг шонхор тоологдож байсан бол 1995 онд энэ тоо 10,000 болж 2024 оны сүүлийн судалгаагаар 8586 /+-627/ болж тасралтгүй уруудаж буй динамик нь амьтны тухай хуулийн тоо толгой эрс цөөрсөн, байгалийн жамаар нөхөн үржих чадвар нь доройтсон гэдгийг ШУА-ийн Биологийн хүрээлэнгийн болон олон улсын судалгаануудын дүн харуулж байна.” гэжээ. [1:  https://cites.org/eng/app/appendices.php]  [2:  https://www.iucnredlist.org/search?query=bird&searchType=species] 


Мөн “Хүчин төгөлдөр мөрдөгдөж буй Амьтны тухай хуульд Идлэг шонхор шувууны статусыг нарийвчлан заагаагүй, Засгийн газрын ховор амьтны жагсаалтад оруулаагүй зэрэг нь хууль зүйн хувьд гажуудал үүсгэж байна.” гэсэн байна. 

Тодруулбал, хуулийн төслийн хууль зүйн үндэлсэл шаардлыгн хүрээнд Үндэсний бахархалт шувуу болох Идлэг шонхорыг хамгаалах асуудлыг Засгийн газрын үзэмжээр шийддэг байдлаас салгаж, нэгэнт тоо толгой нь ховордсон нэн ховор амьтан гэх тодорхойлолтод хамрагдах нөхцөл бүрдсэн талаар олон улсын болон шинжлэх ухааны академийн хийсэн судалгаагаар нотлогдож байгаа тул Амьтны тухай хуульд шууд нэр заан нэн ховор амьтны бүлэгт хамруулж хамгаалах зорилтыг  дэвшүүлсэн байна.

	Түүнчлэн үзэл баримтлалын практик шаардлага хэсэгт “Манай улсаас соёлын зориулалтаар Засгийн газрын тогтоолоор зөвшөөрөлтэй, зөвшөөрөлгүй шонхор барьж байгаа этгээдүүд голдуу хамгийн том биетэй, ангуучлах чадвар өндөртэй, залуу эм шонхруудыг шилж барьдаг нь байгальд үлдэж буй популяцийн хүйсийн тэнцвэрт байдлыг алдагдуулж, үржлийн чанартай эрүүл генофондыг үгүй буюу шилдэг генийг устгадаг сөрөг нөлөөтэй. Жилд 350-400 идлэг шонхор барих явцдаа зэрлэг байгалиас 1000 орчим шонхор барьж, шилж сонгох явцад олноор нь эрсдүүлдэг бөгөөд эм шонхруудыг түүж барих нь популяцийн үржилд нөхөж баршгүй хохирол учруулдаг гэж судлаачид маш ихээр шүүмжилдэг. Түүнчлэн Идлэг шонхор зөвхөн барихаас гадна судалгаанд дурдсанаар жилд дунджаар 4000 гаруй нь өндөр хүчдэлийн шугамд цохиулж үхдэг байна. Байгалийн болон техникийн ийм өндөр хорогдол дээр жил бүр нэмж хэдэн зуугаар нь бариад байвал шонхор шувуу маш богино хугацаанд (5-10 жил) нөхөн төлжиж чадахгүйд хүрч, устах аюултай зүйлийн жагсаалт руу шилжих эрсдэл үүссэн байгаа талаар олон улсын болон Монгол Улсын эрдэм шинжилгээний байгууллагуудын судлагаа анхааруулж байна.” гэсэн байна. 
	
	Хуулийн төслийн үзэл баримтлалын практикт шаардлагын хүрээнд Олон улсын судалгаанууд идлэг шонхор шувуу дэлхийд нэн ховор болсон гэдгийг нотлож холбогдох жагсаалтад хамруулж, манай улсын шинжлэх ухааны байгууллагын хийсэн судалгаа идлэг шонхорын тоо толгойг гаргасан байгаа нь төрийн ан амьтдыг ховордсоны дараа хамгаалах арга хэмжээ авах биш харин урьдчилан сэргийлж арга хэмжээ авах нь зүй ёсных тул Амьтны тухай хуульд идлэг шонхор шувууг нэн ховор амьтны бүлэгт хамруулж хамгаалах зорилтыг  дэвшүүлсэн байна.

Иймд хуулийн төслөөс дээрх зорилгуудтай холбоотой заалтуудын “зорилгод хүрэх байдал”-ын үр нөлөөг нь тооцно. Дээр дурдсан хуулийн төсөлд тусгасан зорилго болон төслийн үзэл баримтлалд дэвшүүлсэн зорилтыг шалгахад чухал ач холбогдолтой гэж дүгнэн хуулийн төслийг бүхэлд нь хамруулан судалж үзлээ. 

	Хуулийн төслийн үзэл баримтлал
	Хуулийн төслийн зохицуулалт

	- Монгол Улс 1995 оны 5 дугаар сарын 4-ний өдөр Зэрлэг амьтан ба ургамлын аймгийн ховордсон зүйлийг олон улсын хэмжээнд худалдаалах тухай конвенцид (CITES) албан ёсоор нэгдэн орсон тул уг конвенцийн гишүүн улс болсны хувьд  CITES-ийн II хавсралтад орсон идлэг шонхор шувууг хамгаалах үүргээ олон улсын түвшинд биелүүлэх;
-Олон улсын хэмжээнд устаж үгүй болох аюул нүүрлээд байгаа Идлэг шонхор шувууг хамгаалах, тэднийг Монгол Улсын хэмжээнд тоо толгойг нь өсгөн үржүүлэх, хамгаалж авч үлдэх;
	 - Нэн ховор амьтанд … Реликт цахлай /Larus relictus/  гэсний ард "Идлэг шонхор /Falco cherru/)" гэж нэмнэ.

-Монгол Улсад хүчин төгөлдөр мөрдөгдөж буй хууль тогтоомжид Идлэг шонхор шувууг хамгаалсан зохицуулалт байхгүй байна. Гэтэл Монгол Улс Зэрлэг амьтан ба ургамлын аймгийн ховордсон зүйлийг олон улсын хэмжээнд худалдаалах тухай конвенцид нэгдсэн орсон бөгөөд уг конвенцийн болон олон улсын бусад бичиг баримт, тайлангуудад Идлэг шонхор шувууг хамгаалахгүй бол устаж болзошгүй амьтдын жагсаалтад оруулсан байна. Иймд манай улс Идлэг шонхор шувууг устаж үгүй болохоос нь урьдчилан сэргийлэх зорилгоор хуулийн хамгаалалтад хамруулж байгаа тул уг зорилтыг хангаж байна.

	- байгалийн тэнцэл алдахаас урьдчилан сэргийлэх, газар тариалангийн бүс нутагт газрыг үлийн цагаан огтоно талхалхаас сэргийлэх;

- Монгол орны бэлчээрийн хөнөөлт мэрэгчдийн байгалийн тэнцвэржилт сэргэх;
	Идлэг шонхор шувууг нэн ховор амьтны жагсаалтад хамруулж, хуульд заасан барих хугацааг хүчингүй болгох замаар асуудлыг шийдвэрлэнэ. 
Идлэг шонхор шувуу жилд дунджаар 4000 гаруй нь өндөр хүчдэлийн шугамд цохиулж үхдэг, жил бүр 350-395 толгойг соёлын зориулалтаар шилж сонгон барьдаг. Эдгээрээс үүдэж тоо толгой нь огцом буурч цөөрөх тусам мэрэгчид, үлийн цагаан оготно хэт олширч, бэлчээрийн талхагдал нэмэгдэх сөрөг нөлөө дагуулдаг байдлыг шийдэх бодит үр дүнтэй болгох тул хуулийн төсөл нь үзэл баримтлалд тусгагдсан зорилтыг хангаж байна.

	- Жил бүр шонхор барих квот тойрсон авлига, ашиг сонирхлын зөрчил бүрмөсөн зогсох;
	Идлэг шонхор шувууг барих Засгийн газрын тогтоолыг үндэслэн аль болох олон шонхор шувуу барих квот олж авахаар албан тушаалтнуудад авлига өгөх, эсхүл шонхор барихаар зөвшөөрөл авсан иргэдийг айлгах, заналхийлэх байдлаар мөнгө нэхэх зэрэг зүй зохисгүй асуудлууд нэг мөр шийдэгдэх тул үзэл баримтлалд тусгагдсан зорилтыг хангаж байна. 



	Уг хуулийн зорилго нь олон улсын түвшинд устаж болзошгүй ангилалд орсон, манай орны хувьд  тоо толгой нь цөөрөөд байгаа Идлэг шонхор шувууг устаж үгүй болохоос нь өмнө нэн ховор амьтны жагсаалтад оруулах замаар хамгаалах нөхцөл бүрдэнэ. 

	Иймд дээр дурдсан үндэслэл, шаардлагыг харгалзан, холбогдох харилцаанд эрх зүйн зохицуулалтыг боловсронгуй болгох зорилгоор Амьтны тухай хуульд нэмэлт, өөрчлөлт оруулах хуулийн төслийг боловсруулж батлуулах нь зүйтэй гэж үзлээ.

	3.2. “Ойлгомжтой байдал” гэсэн шалгуур үзүүлэлтийн хүрээнд хуулийн төсөл нь боловсруулалтын хувьд Хууль тогтоомжийн тухай хуулийн 29, 30 дугаар зүйл болон Хууль тогтоомжийн төсөл боловсруулах аргачлалд заасан шаардлагыг хангасан эсэхийг, түүнчлэн хэрэглэх, хэрэгжүүлэх этгээдүүд хуулийг ойлгож хэрэглэх, хэрэгжүүлэх боломжтой байдлаар боловсруулагдсан эсэхийг шалгахын тулд хуулийн төслийг бүхэлд нь сонгон авлаа.

	Хуулийн төсөл нь үндсэн 2 зүйлтэй бөгөөд уг зохицуулалт нь хоёрдмол утгаггүй, ойлгомжтой, хуулийн төслийн заалттай холбоотой аливаа санал байхгүй. 

	Түүнчлэн энэхүү шалгах хэрэгслийн дагуу хуулийн төслийг хууль тогтоомжийн тухай хуулийн 29 дүгээр зүйлд заасан хууль тогтоомжийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлагад боловсруулсан эсэхийг шалгасан. Үүнд:

	Хууль тогтоомжийн тухай хуулийн 29 дүгээр зүйлд заасан Хуулийн төслийн эх бичвэрийн агуулгад тавих нийтлэг шаардлага

	Шалгах асуулт
	Шаардлагыг хангасан эсэх

	29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх;
	Уг шаардлагыг хангасан

	29.1.2.тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх;
	Уг шаардлагыг хангасан

	29.1.3.тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх;
	Уг шаардлагыг хангасан

	29.1.4.тухайн хуулиар зохицуулах нийгмийн харилцаанд үл хамаарах хуульд нэмэлт, өөрчлөлт оруулах буюу хүчингүй болсонд тооцох тухай заалт тусгахгүй байх;
	Уг шаардлагыг хангасан

	29.1.5.зүйл, хэсэг, заалт нь хоорондоо зөрчилгүй байх;
	Зөрчилтэй заалт байхгүй

	29.1.6.хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх;
	Тийм зохицуулалт байхгүй

	29.1.7.бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх;
	Тийм зохицуулалт байхгүй

	29.1.8.тухайн хуулиар зохицуулах нийгмийн харилцаа, хуулийн үйлчлэх хүрээ, эрх зүйн харилцаанд оролцогч хүн, хуулийн этгээдийн эрх, үүрэг, зохицуулалтад удирдлага болгох, харгалзан үзэх нөхцөл байдал, нийтийн эрх зүйн этгээдийн чиг үүрэг, эрх хэмжээ, тэдгээрийг биелүүлэх журам;
	Тийм зохицуулалт байхгүй

	29.1.9.шаардлагатай тохиолдолд эрх зүйн хэм хэмжээг зөрчсөн этгээдэд хүлээлгэх хариуцлагын төрөл, хэмжээ, хуулийн хүчин төгөлдөр болох хугацаа, хууль буцаан хэрэглэх тухай заалт, хуулийг дагаж мөрдөх журмын зохицуулалт, бусад хуулийн зүйл, заалтыг хүчингүй болсонд тооцох, хасах заалт;
	Уг шаардлагыг хангасан

	29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх;
	Уг шаардлагыг хангасан

	29.1.11.хуулийн төсөл нь хуулийн зорилго гэсэн зүйлтэй байж болох бөгөөд зорилгод тус хуулиар хангахаар зорьж байгаа иргэний үндсэн эрх, бэхжүүлэх үндсэн зарчим, хүрэх үр дүнг тусгана.
	Тийм зохицуулалт байхгүй

	Хууль тогтоомжийн тухай хуулийн 30 дугаар зүйлд заасан хуулийн төслийн хэл зүй, найруулгад тавих нийтлэг шаардлага

	30.1.1.Монгол Улсын Үндсэн хууль, бусад хуульд хэрэглэсэн нэр томьёог хэрэглэх;
	Уг шаардлагыг хангасан

	30.1.2.нэг нэр томьёогоор өөр өөр ойлголтыг илэрхийлэхгүй байх;
	Уг шаардлагыг хангасан

	30.1.3.үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих;
	Уг шаардлагыг хангасан

	30.1.4.хүч оруулсан нэр томьёо хэрэглэхгүй байх;
	Нэр томьёо тусгаагүй

	30.1.5.жинхэнэ нэрийг ганц тоон дээр хэрэглэх.
	Уг шаардлагыг хангасан



3.3.“Харилцан уялдаа” гэсэн шалгуур үзүүлэлтийн хүрээнд хууль тогтоомжийн тухай хуульд заасан аргачлалын дагуу шалгах бөгөөд хуулийн төслийг бүхэлд нь хамруулна. Энэ хүрээнд хуулийн төслийн давхардал, хийдэл, зөрчлийг судлах, мөн хуулийн төслийн дотоод бүтэц болон бусад хуультай хэрхэн уялдаж байгааг тодорхойлно. 

Хуулийн төслийг аргачлалын дагуу үнэлсэн байдал

	Аргачлалд заасан асуулт
	Хуулийн төслийг үнэлсэн байдал

	Хуулийн төслийн зохицуулалт тухайн хуулийн зорилттой нийцэж байгаа эсэх;
	Хуулийн төсөлд олон улсын болон Монгол Улсын хэмжээнд тоо толгой нь цөөрч байгаа Идлэг шонхор шувууг нэн ховор амьтны жагсаалтад хамруулах замаар хамгаалахаар зохицуулж байгаа нь Амьтны тухай хуулийн зорилттой нийцэж байна. 

	Хуулийн төслийн нэр нь хуулийн төслийн агуулгыг бүрэн илэрхийлсэн эсэх
	Амьтны тухай хуульд нэмэлт, өөрчлөлт оруулах төсөл нь хуулийн төслийн агуулгыг бүрэн илэрхийлж байна

	Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх
	Олон улсын конвенцийн хамаарал бүхий нэр томьёо, Амьтны тухай хуульд хэрэглэсэн нэр томьёотой нийцэж байна.

	Хуулийн төслийн зүйл, заалт нь тухайн хуулийн төсөл болон бусад хуулийн заалттай нийцэж байгаа эсэх
	Энэ төрлийн зөрчилтэй асуудал тогтоогдоогүй.

	Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх;
	Судалгаагаар энэ төрлийн зөрчилтэй асуудал тогтоогдоогүй.

	Хуулийн төслийг хэрэгжүүлэх этгээдийг тодорхой тусгасан эсэх;
	Тийм зохицуулалт тусгагдаагүй.

	Хуулийн төсөлд шаардлагатай зохицуулалтыг орхигдуулсан эсэх;
	Хуулийн төсөлд шаардлагатай зохицуулалтыг тусгасан байна. 

	Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх;
	Тийм зохицуулалт тусгагдаагүй.

	Төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх;
	Тийм зохицуулалт тусгагдаагүй.

	Татварын хуулиас бусад хуулийн төсөлд албан татвар, төлбөр, хураамж тогтоосон эсэх;
	Тийм зохицуулалт тусгагдаагүй. 

	Тухайн хуулийн төсөлд тусгасан тусгай зөвшөөрөлтэй холбоотой зохицуулалтыг Зөвшөөрлийн хуульд тусгасан эсэх
	Тийм зохицуулалт тусгагдаагүй. 

	Хуулийн төслийн зүйл, заалт нь жендерийн эрх тэгш байдлыг хангасан эсэх
	Тийм зохицуулалт тусгагдаагүй.

	Шударга бус өрсөлдөөнийг бий болгоход чиглэгдсэн заалт тусгагдсан эсэх
	Тийм зохицуулалт тусгагдаагүй. 

	Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх;
	Тийм зохицуулалт тусгагдаагүй. 

	Хуулийн төсөлд авлига, хүнд суртлыг бий болгоход чиглэсэн заалт тусгагдсан эсэх;
	Тийм зохицуулалт тусгагдаагүй. 

	Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх.
	Тийм зохицуулалт тусгагдаагүй. 



Дээрх судалгаанаас үзэхэд Амьтны тухай хуульд нэмэлт, өөрчлөлт оруулах тухай хуулийн төсөл нь Үндсэн хууль болон Амьтны тухай хууль, бусад хууль тогтоомжтой уялдсан бөгөөд давхардалгүй байна. 


	ДӨРӨВ. ҮР ДҮНГ ҮНЭЛЖ, ЗӨВЛӨМЖ ӨГСӨН БАЙДАЛ

Амьтны тухай хуульд нэмэлт, өөрчлөлт оруулах тухай хуулийн төслийн “Хууль тогтоомжийн төслийн үр нөлөөг үнэлэх аргачлал”-ын дагуу үнэлэхэд хуулийн төслөөр тавьсан зорилгодоо хүрэх боломжтой, хуулийн төсөл боловсруулах шаардлагад нийцсэн байдлаар боловсруулагдсан байна. Тодруулбал,

- Хуулийн төслийн зорилт нь үзэл баримтлалд тусгасан хуулийн төсөл боловсруулах хэрэгцээ шаардлага, үндэслэлийг бүрэн илэрхийлж чадсан байна. 
- Хуулийн төслийн зохицуулалт нь хуулийн төсөлд тодорхойлсон зорилго, зорилтыг бүрэн илэрхийлсэн байна. 
- Хууль тогтоомжийн тухай хуульд заасан хуулийн төсөлд тавигдах шаардлагад нийцсэн бөгөөд төсөвт нэмэлт ачаалал үүсгэхгүй байна. 
 - Хуулийн төсөл нь бусад хууль тогтоомжтой харилцан уялдсан байна. 

Амьтны тухай хуульд нэмэлт, өөрчлөлт оруулах тухай хуулийн төслийн үр нөлөөний үнэлгээг зохих журмын дагуу хийж гүйцэтгэхэд хуулийн төсөл зорилгодоо хүрэх боломжтой, хуулийн төсөл боловсруулах шаардлагад нийцсэн байх тул хуулийн төслийг өөрчлөх, өөр зохицуулалт нэмэх, хасах шаардлагагүй, хэвээр үлдээх нь зүйтэй байна. 

